FN เปิดสาขาหาดใหญ่รับสงกรานต์ หวังหนุนยอดขายทั้งปีโตแกร่ง
FN เปิดสาขาหาดใหญ่รับสงกรานต์ พร้อมเดินหน้าเปิดอีก 1 สาขา หวังหนุนยอดขายทั้งปีโตแกร่ง
10 เม.ย. 2560

นายเบญจ์เยี่ยม ส่งวัฒนา ประธานเจ้าหน้าที่บริหาร บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เปิดเผยว่า บริษัทเปิด FN Outlet สาขาที่ 9 ในอำเภอหาดใหญ่ จังหวัดสงขลา เพื่อรองรับกลุ่มลูกค้าในพื้นที่ และลูกค้าที่เดินทางในภาคใต้ และนักท่องเที่ยวทั้งในประเทศ และจากประเทศเพื่อนบ้านที่เดินทางท่องเที่ยวในจังหวัดสงขลา และจังหวัดใกล้เคียง
ทั้งนี้ คาดว่า FN Outlet สาขาหาดใหญ่จะได้รับการตอบรับที่ดีจากลูกค้า เนื่องจากในเดือน เม.ย.จะเป็นช่วงของเทศกาลสงกรานต์ ทำให้มีการเดินทางท่องเที่ยว และจับจ่ายใช้สอยที่สูง ซึ่งจะทำให้สามารถรับรู้รายได้ได้ทันทีในไตรมาสที่ 2 ของปีนี้  บริษัทเชื่อมั่นว่า FN Outlet สาขาหาดใหญ่จะเป็นอีกหนึ่งปัจจัยที่สำคัญในการช่วยผลักดันยอดขายรวมในปีนี้ให้เติบโตเป็นไปตามเป้าหมายที่ได้วางไว้ จากปี 59 ที่บริษัทมีรายได้รวม 1,009 ล้านบาท และมีกำไรสุทธิ 146 ล้านบาท
โดย FN Outlet สาขาที่ 9 ในอำเภอหาดใหญ่ จังหวัดสงขลา ตั้งอยู่บนถนนกาญจนวนิช ใจกลางย่านธุรกิจสำคัญของหาดใหญ่ และเป็นเส้นทางหลักในการเดินทางไปยังท่าอากาศยานนานาชาติหาดใหญ่ รวมถึงเป็นเส้นทางไปยังประเทศมาเลเซีย มีพื้นที่ให้บริการกว่า 2,700 ตารางเมตร ด้วยงบลงทุนประมาณ 18 ล้านบาท ต่ำกว่าสาขาอื่นๆ เนื่องจากเป็นการปรับปรุงจากโครงสร้างอาคารเดิม
ขณะเดียวกัน บริษัทยังคงแผนในการขยายสาขาอีกหนึ่งสาขาในปีนี้ตามเป้าหมาย ส่วนภายในปี 61 บริษัทมีแผนจะขยายอีก 2 สาขา โดยยังคงเน้นการเปิดสาขาในเส้นทางการเดินทางหลัก และใกล้เคียงกับจังหวัดท่องเที่ยวที่สำคัญ
“FN Outlet สาขาที่ 9 อำเภอหาดใหญ่ จะเป็นอีกหนึ่งสาขาที่มีศักยภาพสูง ด้วยกำลังซื้อของลูกค้าในพื้นที่ นักท่องเที่ยวชาวไทย และชาวต่างชาติที่เดินทางมายังจังหวัดสงขลา และจังหวัดใกล้เคียง ซึ่งเราคาดว่าจะได้กระแสตอบรับที่ดีในการเปิดตัวในช่วงเทศกาลสงกรานต์ รวมทั้ง บริษัทฯ ยังคงดำเนินการตามแผนที่เคยแจ้งไว้ โดยจะเปิดสาขาอีกอย่างน้อย 1 สาขาในปีนี้ เชื่อว่าจะผลักดันให้ยอดขายเติบโตจากเดิมแน่นอน” นายเบญจ์เยี่ยม กล่าว